PATVIRTINTA

Kauno rajono Garliavos Adomo Mitkaus pagrindinės mokyklos direktorės

2025 m. rugpjūčio 28 d. įsakymu Nr.V1-100

**KAUNO RAJONO GARLIAVOS ADOMO MITKAUS PAGRINDINĖS MOKYKLOS PROJEKTINIŲ VEIKLŲ ĮGYVENDINIMO IR VERTINIMO SISTEMOS TVARKOS APRAŠAS**

**I SKYRIUS**

**BENDROSIOS NUOSTATOS**

1. Kauno rajono Garliavos Adomo Mitkaus pagrindinės mokyklos (toliau – Pagrindinė mokykla) projektinių veiklų įgyvendinimo ir vertinimo sistemos tvarkos aprašas (toliau – Aprašas) nustato projektinių veiklų organizavimo rūšis, tikslą, uždavinius, organizavimo tvarką ir vertinimą Pagrindinėje mokykloje.
2. Projektinė veikla – ugdymo procese mokytojų ir mokinių intelektinių gebėjimų ugdymo metodas, kuriuo siekiama plėtoti ir vystyti universalius individo bruožus, atskleisti talentus, sudaryti sąlygas kūrybiškumo sklaidai, ugdyti bendrumo su visu pasauliu jausmą, diegti holistinį asmenybės ugdymą.
3. Projektas **–** projektinės veiklos rezultatas, turintis baigtinius išteklius unikaliam produktui sukurti, kuriuo mokiniai demonstruoja, kaip spendžiama reali problema per apibrėžtą laiką (mokytojo ir mokinio sutartą).

**II SKYRIUS**

**PROJEKTINIŲ VEIKLŲ RŪŠYS, TIKSLAS IR UŽDAVINIAI**

1. Projektinės veiklos pagal trukmę gali būti:
   1. trumpalaikės – 1–5 pamokų, orientuotos į mokomųjų dalykų ugdymo turinio įgyvendinimą;
   2. ilgalaikės – nuo keleto savaičių iki pusmečio trukmės, orientuotos į integruotas veiklas, kompetencijų ugdymą.
2. Projektinės veiklos pagal lygmenis gali būti:
   1. klasės lygmens – projektinė veikla vyksta vienoje klasėje; atsiskaitoma pamokos metu dalyko mokytojui;
   2. srauto lygmens – vienodą veiklą vykdo viso srauto mokiniai, nepriklausomai nuo dėstančio mokytojo; atsiskaitoma pamokos ar srautinių renginių metu, rezultatai matomi Pagrindinės mokyklos bendruomenei – organizuojamos darbų (idėjų) parodos, rezultatai skelbiami Pagrindinės mokyklos el. svetainėje;
   3. mokyklos lygmens – vienodą veiklą vydo visi Pagrindinės mokyklos mokiniai, besimokantys toje pačioje pakopoje (priešmokyklinis ugdymas, pradinis ugdymas, pagrindinis ugdymas) – atsiskaitoma bendrų renginių metu, rezultatai skelbiami Pagrindinės mokyklos el. svetainėje;
3. Projektinės veiklos pagal pobūdį gali būti:
   1. STEAM ugdymo srities: tiriamosios (eksperimentas, stebėjimas, apklausa, šaltinių analizė, teorinis modeliavimas, duomenų bazės sukūrimas), technologijų (produkto, paslaugos sukūrimas);
   2. kultūros ugdymo srities: kūrybinės (sukuriamas meno kūrinys, reiškinys), kalbos, komunikacijos, socialinės – pilietinės;
   3. integruotos – apimančios įvairias sritis, nagrinėjančios gamtos, inžinerines, o taip pat ir kultūros problemas, orientuotos į finansinio raštingumo (verslumo) ugdymą, sukuriančios produktą, generuojančios naujas idėjas.
4. Projektinės veiklos tikslas – sudaryti mokiniams galimybę įgyti bendrąsias ir dalykines kompetencijas per tiriamąją ir (ar) kūrybinę veiklą bei formuoti sąmoningą, iniciatyvią asmenybę, gebančią nagrinėti aktualius klausimus, spręsti problemas.
5. Uždaviniai:
   1. ugdyti mokinių gebėjimą ieškoti bei susirasti reikiamą informaciją, ją sisteminti ir kūrybiškai pritaikyti;
   2. mokyti mokinius kelti tiriamosios veiklos tikslus, uždavinius, hipotezes, formuluoti problemą, planuoti projekto etapus;
   3. skatinti mokinių bendravimą ir bendradarbiavimą, mokant dirbti komandoje;
   4. plėtoti ugdymo(si) aplinką, palankią skirtingų gebėjimų mokinių saviraiškai, atitinkančią universaliojo dizaino reikalavimus;
   5. įgyvendinti tarpdalykinę integraciją tiriamojoje, kūrybinėje veikloje;
   6. mokyti spręsti probleminius uždavinius susiejant pamokose įgytas teorines žinias su praktine patirtimi.

**III SKYRIUS**

**PROJEKTINIŲ VEIKLŲ ORGANIZAVIMAS**

1. Mokinių projektinių veiklų planavimą ir organizavimą koordinuoja direktoriaus pavaduotojai ugdymui (pagal kuruojamas sritis) ir Metodinė taryba.
2. Projektinėms veikloms vadovauja projekto vadovas – mokytojas ar pagalbos mokiniui specialistas. Jei vykdomas integruotas projektas, projektui vadovauti gali keletas vadovų.
3. Trumpalaikes projektines veiklas ilgalaikiuose dalyko planuose numato mokytojai atsižvelgdami į dalyko ugdymo turinio įgyvendinimą.
4. Ilgalaikių, srautą ar visą ugdymo pakopą apimančių projektinių veiklų temas, atitinkančias bendrąsias ugdymo programas, mokytojai (projektų vadovai) teikia direktoriaus pavaduotojui ugdymui derinimui. Suderinus rengiamas projekto aprašymas (1 priedas).
5. Veiklų planas rengiamas mokslo metams ir yra mokyklos ugdymo plano dalis.
6. Projektų vadovai projektų temas, projektų vykdymo ir vertinimo tvarką aptaria su mokiniais, pagal poreikį gali temas koreguoti.
7. Projektus mokiniai gali vykdyti dirbdami grupėse, laikinosiose grupėse (iš skirtingų klasių), porose ar individualiai.

**IV SKYRIUS**

**PROJEKTINIŲ VEIKLŲ VERTINIMAS**

1. Projektinius darbus vertina projekto vadovas/ai pagal iš anksto nustatytus ir su mokiniais aptartus vertinimo kriterijus.
2. Trumpalaikės projektinės veiklos vertinamos apibendrinamuoju ar formuojamuoju vertinimu.
3. Ilgalaikiai, integruoti projektai vertinami apibendrinamuoju vertinimu, atsižvelgiant į Ilgalaikių projektinių veiklų vertinimo kriterijus, pateiktus 2 priede, kuriuos mokytojas gali koreguoti savo nuožiūra.
4. Integruotą projektinę veiklą gali vertinti keletas mokytojų:
   1. kai įvertinamas visas projektas – į atskirus dalykus rašomas toks pat vertinimas;
   2. kai atskirai vertinamos projekto sudedamosios dalys pagal dalykus (pvz., atskirai matematika, atskirai informatika), į dalykus gali būti rašomas skirtingas vertinimas.
5. Neatliktas projektinis darbas vertinamas nepatenkinamu vertinimu.

**V SKYRIUS**

**BAIGIAMOSIOS NUOSTATOS**

1. Pagrindinė mokykla kaupia projektinių veiklų banką.
2. Mokytojų taryba aptaria projektinių veiklų įtaką mokinių pasiekimų ir Pagrindinės mokyklos ugdymo proceso pokyčiams.

Priedo 1 priedas

**PROJEKTINĖS VEIKLOS APRAŠAS**

|  |  |
| --- | --- |
| **Pavadinimas/tema** |  |
| **Anotacija/santrauka** | *Trumpas projekto aprašymas.* |
| **Dalykas/integruojami dalykai** |  |
| **Tikslinė grupė/klasė** |  |
| **Laikas/trukmė** |  |
| **Vieta/ugdymosi aplinkos** |  |
| **Priemonės/informacijos šaltiniai** |  |
| **Mokymosi tikslai/ ugdomos kompetencijos** |  |
| **Veiklų aprašymas** | *Veiklų atlikimo eiga, žingsniai.* |
| **Vertinimas** | *Vertinimo būdai, kriterijai. Kaip vertinami integruoti dalykai?* |
| **Rezultatas** | *Ką mokiniai pagamino, kur pritaikė, naudojo?* |
| **Refleksija/išvados** | *Kas pavyko? Kas iš to mokiniams?* |
| **Viešinimas/dalijimasis**  **patirtimi** | *Kur pristatyta, skelbta? Nuorodos į viešinimo šaltinius.* |
| **Priedai** | *Nuotraukos, lentelės, medžiagos mokiniams pavyzdžiai.* |

*Pildyti, jei tai STEAM projektas*

STEAM projektas atitinka šiuos kriterijus:

|  |  |  |
| --- | --- | --- |
| **Sritis** | **Kriterijus** | **Atitinka**  **(pažymėti x)** |
| **Mokymas** | Mokymo personalizavimas |  |
| Problemų sprendimu ir projektais grindžiamas  mokymas |  |
| Tyrinėjimu grindžiamas gamtos ir tiksliųjų mokslų  mokymas |  |
| **Ugdymo programų pritaikymas** | Dėmesys STEAM temoms ir kompetencijoms |  |
| Tarpdalykinis mokymas |  |
| STEAM mokymo kontekstualizavimas |  |
| **Vertinimas** | Formuojamasis ugdomasis vertinimas |  |
| Personalizuotas vertinimas |  |
| **Mokyklos**  **infrastruktūra** | Galimybė naudotis technologijomis ir įranga |  |
| Aukštos kokybės mokymo priemonės |  |
| **Vadovavimas mokyklai ir mokyklos kultūra** | Vadovavimas mokyklai |  |
| Glaudus mokyklos darbuotojų bendradarbiavimas |  |
| Įtrauki kultūra |  |

Priedo 2 priedas

**ILGALAIKIŲ PROJEKTINIŲ VEIKLŲ VERTINIMO KRITERIJAI**

|  |  |  |
| --- | --- | --- |
| **Eil. Nr.** | **Projektinės veiklos vertinimo kriterijai** | **Taškai/balai** |
| 1. | Projektas atitinka temą. Tinkamai suformuluotas darbo tikslas ir/ar uždaviniai. | 1 |
| 2. | Atlikta surinktų duomenų analizė, gebėjimas remtis informacijos šaltiniais, gebėjimas pasirinkti priemones ir pan. | 1-2 |
| 3. | Darbo atlikimo originalumas, kūrybiškumas, savitumas. | 1-2 |
| 4. | Suformuluotos išvados, atitinkančios darbo uždavinius ir tikslą. | 1 |
| 5. | Atitikimas Projektinės veiklos pristatymo reikalavimus (3 priedas). | 1 |
| 6. | Darbo atlikimas laiku, darbo dalių atlikimas pagal nurodytus terminus. | 1 |
| 7. | Mokinio/grupės refleksija, įsivertinimas. Konkretaus mokinio indėlis į grupinę veiklą (jei grupinis darbas), gebėjimas bendradarbiauti. | 1 |
| 8. | Kiti kriterijai, suderinti su mokiniais. | 1 |

Priedo 3 priedas

**REIKALAVIMAI PROJEKTINĖS VEIKLOS PRISTATYMUI**

1. Projekto aprašą / pateiktis sudaro šios dalys:
   1. titulinis lapas (titulinė skaidrė), kuriame nurodomas projekto autorius, vadovas, projekto tema;
   2. įvadas: darbo tikslas, uždaviniai, tyrimo/veiklos objektas, metodai/priemonės;
   3. dėstomoji dalis: laisvos formos aprašymas, kas atlikta, kokie buvo darbo etapai;
   4. tyrimo/veiklos rezultatai ir išvados;
   5. įsivertinimas/ refleksija: kaip sekėsi, kaip galima tobulinti;
   6. šaltinių sąrašas;
   7. priedai (nuotraukos, diagramos).
2. Reikalavimai tekstiniam pristatymui A4 formato lapuose:
   1. tekstas spausdinamas Times New Roman šriftu, šrifto dydis –12 pt. Tarp eilučių paliekamas 1,5 eilutės dydžio tarpas.
   2. lapai numeruojami apatinės arba viršutinės paraštės viduryje arabiškais skaitmenimis (12 pt) be taškų ir brūkšnelių, titulinis lapas nenumeruojamas;
   3. teksto kalba turi būti taisyklinga, aiški, paprasta. Tekstas rašomas laikantis bendrinės lietuvių kalbos normų ir taisyklių.
3. Reikalavimai pranešimui:
   1. projekto autorius rengia pranešimo pateiktis, su vadovu aptaria technologines galimybes (pvz. ar pristatymo vietoje bus įgarsinimas, jei jo reikia, koks galimas skaidrių formatas);
   2. pranešimo skaidrės rengiamos laikantis bendrų sutarimų:
      1. pateiktyse turi dominuoti vaizdai su komentaru arba struktūrizuotas tekstas;
      2. minimalistinis skaidrės dizainas: vengti įmantrių stiliaus detalių, kurios blaško klausytojų dėmesį, rinktis su tekstu kontrastuojantį foną (juoda - balta, tamsiai mėlyna – geltona);
      3. tekstas ne mažesnis nei 16 pt, visose skaidrėse – toks pat šriftas;
      4. tekstas parašytas taisyklinga lietuvių kalba;
      5. paveikslėliai/nuotraukos skaidrėse geros kokybės, nurodoma jų autorystė.
   3. pranešimas skaitomas laikantis viešojo kalbėjimo reikalavimų: vengiama skaidrių skaitymo, skaidrių medžiaga komentuojama, praplečiama, pristatymo metu pranešėjas kalba atsisukęs į auditoriją;
4. Stendinis pranešimas rengiamas pagal darbo vadovo rekomendacijas, tačiau visuomet laikantis lietuvių kalbos taisyklių ir etikos normų.